"ไดเมท"ขายสีตรงถึงมือผู้ใช้
ยอดขายปีนี้โตไม่ต่ำกว่า20%&#8216;สุรพล&#8217;ยันไม่คิดขายทิ้งบริษัท
19 มี.ค. 2555

ยอดขายปีนี้โตไม่ต่ำกว่า20%‘สุรพล’ยันไม่คิดขายทิ้งบริษัท
“ไดเมท” ขยายตลาดสีถึงมือค้าส่งโฮมโปร ดันเป้ายอดขายปีนี้โต 20% บิ๊กไดเมท “สุรพล” ยัน ไม่คิดขายหุ้น ใครสนใจต้องมาคุย
นายสุรพล รุจิกาญจนา กรรมการผู้จัดการ บริษัท ไดเมท (สยาม) หรือ DIMET เปิดเผยว่า บริษัทมีพัฒนาการตลาดของสีทาอาคารมากขึ้น โดยการขายสีโดยตรงให้กับโครงการตึกสูงหลายโครงการ เช่น โอเชี่ยน ทาวเวอร์ โอเชี่ยน มารีน่า 
นอกจากนี้ ในช่วง 2 ปีที่ผ่านมายังขยายตลาดไปยังตัวแทนขายในต่างจังหวัดชั้นนำและกรุงเทพมหานคร (กทม.) ซึ่งล่าสุดส่งสินค้าเข้าไปขายในโฮมโปร สาขาราชพฤกษ์ ส่วนสีอุตสาหกรรมขายตรงลูกค้าอุตสาหกรรม
สำหรับการใช้สีฟื้นฟูหลังวิกฤตน้ำท่วมปลายปี 2554 นั้น ไม่กระตุ้นยอดขายมากนัก เนื่องจากผู้ที่ประสบภัยน้ำท่วมไม่ได้ทาสีบ้านทันที ต้องใช้เวลาหลายเดือนหลังน้ำท่วม และบางส่วนรอความชัดเจนปีนี้ว่าน้ำจะท่วมหรือไม่ 
“บริษัทรุกการขยายตลาด โดยเลือกสรรตัวแทนขายตามนโยบายคุณภาพสีของบริษัทรักษาสิ่งแวดล้อมและความปลอดภัยต่อชีวิต ซึ่งพัฒนาการตลาดของสีทาอาคารที่ขายตรงให้กับโครงการตึกสูงหลายโครงการ การขยายตลาดไปยังดีลเลอร์ (ตัวแทนขาย) ต่างจังหวัดชั้นนำ ทำให้ยอดขายในส่วนดีลเลอร์ดีขึ้น”
กรรมการผู้จัดการ กล่าวว่า ผลประกอบการสิ้นสุด 30 มิ.ย. 2555 นี้ ตั้งเป้ายอดขาย 400 ล้านบาท หรือเติบโต 15-20% จากช่วงเดียวกันปี 2554 มียอดขาย 360 ล้านบาท 
สำหรับราคาหุ้นที่ปรับตัวขึ้นหวือหวาและมีกระแสข่าวการเทกโอเวอร์ของกลุ่มนักลงทุน นายสุรพล กล่าวว่า กลางสัปดาห์ที่ผ่านมามีนักลงทุนสนใจเข้ามาซื้อขายหุ้น แต่ไม่มีข้อมูลการเทกโอเวอร์ หรือมีใครติดต่อเข้ามา 
“ถ้ามีคนสนใจธุรกิจและต้องการลงทุน เราไม่ปิดโอกาส ต้องมาพูดคุย เพราะเราต้องรู้ว่าคนคนนั้นเป็นใคร มีเจตนาอะไร ผมทำไดเมทมา 30 ปี พนักงานที่เป็นหัวใจสำคัญอยู่กันมา 20 ปี มีความผูกพันกับบริษัท ไม่เคยคิดขายหุ้น แต่ถ้าใครเข้ามาก็ต้องมาคุย ฝากผู้ลงทุนการลงทุนมีความเสี่ยง เราพยายามทำงานกันเต็มที่” นายสุรพล กล่าว 
ด้านตลาดหลักทรัพย์ กำหนดให้นักลงทุนที่จะซื้อหุ้น DIMET ตั้งแต่วันที่ 19 มี.ค.-5 เม.ย. ต้องวางเงินสดทั้ง 100% ก่อนสั่งซื้อ เพราะราคาหุ้นตัวนี้พุ่งแรง หลังจากเพิ่งพ้นจากการถูกจับขังมาเมื่อวันที่ 9 มี.ค.ที่ผ่านมา